Ons gesels met Namibiese kosskrywer Antoinette de Chavonnes Vrugt
JY LEES NOU Ons gesels met Namibiese kosskrywer Antoinette de Chavonnes Vrugt
"Kook is nie vir my 'n issue nie." Toe die eerste Februarie-reëns vrugte baar in volronde omajovas het koskenner en Namibiese "braaikoningin" Antoinette de Chavonnes Vrugt die eerste blaaie van My hungry heart sien gebeur...
My Hungry Heart - Notes from a Namibian Kitchen is boek wat met aardse eerlikheid die harte en kospotte van die Namibiërs na jou kombuis bring.
Jy's 'n gebore Suidwester, 'n bekende kos-kenner in dié land (veral met die braaikompetisies . . . )
My ma was nie baie handig in die kombuis nie, en ek's mal oor eet. As opgeleide onderwyser het ek in 1995 'n spysenieringsbesigheid begin, maar steeds klasgegee. Wat ek van kos weet, het ek by mentors soos François Ferreira en Fortunato Mazzone geleer.
Die boek is jou eerste?
Dit het heel agterstevoorom ontstaan. Eers moes ek vir Hentie Burger ('n landskapfotograaf) oortuig om ten minste net 'n paar omajova-resepte af te neem. Toe dít werk en ons so driekwartpad met die foto's was, het skrywer Christine Hugo haar woorde bygesit. Toe kort ons nog 'n uitgewer! Net drie foto's is in 'n ateljee geskiet – ek wou hê die kos moes lyk asof dit deel van die Namibiese landskap vorm.
Jy en jou man het nou 'n plaas in Namibië gekoop?
Ja, kompleet met 'n huis en 'n koolstoof. Nou't ek 'n kombuis in Windhoek en een op die plaas waar ons lekker werk (en kuier!).
Jy kan sekerlik nie als op jou eie doen nie?
My man is wonderlik, hy help graag! En my twee regterhande, Tina en Sanna, kan elke gereg in die boek maak.
Jy reis gereeld oorsee, veral om kookboeke te versamel.
Ja, ek was nou al in Thailand, China, Marokko – ek reis graag saam met twee sjef-vriendinne, Cass Abrahams en Jenny Morris. En wanneer my kinders saamgaan, durf hulle nie McDonalds eet nie!
SARIE sê: Eerlike kos en hartlike stories uit die woestyn tot aan die ysige Atlantiese kuslyn. Souskluitjies, Kamanjab-steaks, paella, plaasbrood en sago-meringue. Lees hom soos 'n storieboek . . .